Къалэнышхуэ зыгъэзащIэ IэнатIэ
Налшык дэт къэрал киноконцерт гъэлъэгъуапIэм шыщхьэуIум и 25-м къыщыхалъхьа зэIущIэ гуапэм цIыхушхуэ зэхуишэсат.
Абы ирагъэблэгъат республикэм ветеринариемкIэ и IэнатIэм зегъэужьыным хэлъхьэныгъэш-хуэ хуэзыщIа ветеранхэр, былым щаIыгъ хозяйствэхэм, Iэщ дохутырхэр щагъэхьэзыр еджапIэхэм я лIыкIуэхэр, ветеринар IэщIагъэлIхэр. Урысейм и Ветеринар лэжьакIуэм и махуэмкIэ абыхэм ехъуэхъуну зэхыхьэм ирихьэлIат КъБР-м и япэ вице-премьер — мэкъумэш хозяйствэмкIэ министр Говоров Сергей, республикэм и Iэтащхьэм и чэнджэщэгъу Уянае-вэ Аминат, Къэбэрдей-Балъкъэр къэрал мэкъумэш университетым и ректор Апажэ Аслъэн, мэкъу-мэш хозяйствэм и лэжьакIуэхэм я профсоюзым и рескомым и тхьэмадэ Беслъэней Чэмал, Урысейм Мэкъумэш кIэлъыплъыныгъэм- кIэ и IуэхущIапIэм Къэбэрдей-Балъкъэрымрэ Осетие Ищхъэрэ — Аланиемрэ щиIэ къудамэм и унафэщIым и къуэдзэ Меркулов Дмитрий, «КъБР-м и референт центр» ФГУ-м и Iэтащхьэ Сэхъурокъуэ Хьэутий сымэ, нэгъуэщIхэри.
ГуфIэгъуэ зэIущIэр фIэхъус псалъэкIэ къыщызэIуихым, Говоров Сергей къыхигъэщащ ерыскъыпхъэ, эпизоотикэ щытыкIэ тэмэм щIыналъэм къыщызэгъэпэщыным хуэунэтIауэ къэрал ветери-нар IэнатIэм мыхьэнэшхуэ зиIэ къалэн зэригъэзащIэр икIи абы и IэщIагъэлIхэм фIыщIэ яхуищIащ. Япэ вице-премьерым лэжьыгъэм щыпашэхэм КъБР-м и Правительствэмрэ Мэкъумэш хозяйствэмкIэ министерствэмрэ я ЩIыхь тхылъхэр, районхэм я ветеринар IуэхущIапIэхэм я лIыкIуэхэм автомашинибгъум я IункIыбзэIуххэр яритащ.
Къэбэрдей-Балъкъэрым ветеринариемкIэ и управленэм и унафэщI Iэрэмысэ Аслъэн къигъэ-лъэгъуащ республикэм и Iэтащ-хьэ КIуэкIуэ Юрийрэ Премьер-министр Мусуков Алийрэ мы IэнатIэм и щытыкIэм фIыуэ зэрыщыгъуазэр, абыхэм я фIыгъэкIэ я автопаркыр зэрызэтеувэжыр, техникэщIэхэр къахуэкIуэу зэрыхуежьар.
— Автотранспорт хэхам хуэдэу иджыри пщIы къэтщэхунущ. Автопаркыр къызэрыдгъэщIэрэщIэжым республикэм и ветеринар IэнатIэм зригъэужьынущ, Iэщыхъуэхэм ягъуэт Iуэхутхьэбзэхэм я фIагъым хигъэхъуэнущ, — къыхигъэщащ абы.
ИужькIэ къэрал ветеринар службэм и лэжьыгъэр зыхуэдэмрэ дяпэкIэ къапэщыт къалэнхэмрэ зэхуэсахэм яхуиIуэтащ.
Iэрэмысэ Аслъэн зэрыжиIамкIэ, я IэщIагъэлIхэм щIэныгъэфI яIэщ, я пщэрылъхэм фIыуэ хащIыкI. Мыбэлэрыгъыу, махуэ къэс псэущхьэхэм я узыншагъэр къапщы-тэ, цIыхухэр узыфэ шынагъуэхэм щахъумэ, IэщхэкIхэм я фIагъым, абыхэм зэрелэжь, ахэр зэрахъумэ щIыкIэм ткIийуэ кIэлъоплъ. 2016 — 2017 гъэхэм къриубыдэу псэущхьэхэм къахуэкIуэ уз зэрыцIалэ-хэм я къежьапIэу 44-рэ республикэм и щIыналъэм щагъэкIуэдащ.
ЕтIанэгъэ щегъэжьауэ электрон ветеринар сертификацэм хуэкIуэнущ. Абы папщIэ, лэжьапIэ IэнатIэу 117-м щагъэувыну техникэ Iэмэпсымэхэр къащэхуащ. «Вет ИС» федеральнэ къэрал хъыбарегъащIэ системэм зэрыщылэжьэнум ветеринар IэщIагъэлIу 86-рэ хурагъэджащ. Мы гъэм и жэпуэгъуэм къыщыщIэдзауэ тхылъхэр зэрызэIэпах электрон Iэмалым зэрыхуэкIуэнум хуэхьэзырщ.
Къэбэрдей-Балъкъэрым и Iэтащхьэмрэ Правительствэмрэ я щIэгъэкъуэну, щIыпIэхэм щаIэ я къудамэхэм автотранспорту 8 къыхуащэхуащ. Псэущхьэхэм уз зэрыцIалэ шынагъуэхэр къахыхьэ хъужыкъуэмэ, ахэр къахутэу ягъэкIуэдын папщIэ, зэреIэзэ, дезинфекцэ зэращI хущхъуэхэкIыу сом мелуани 3,8-рэ и уасэ къащэхуащ.
Республикэм и къэрал ветеринар IуэхущIапIэм и мылъкукIэ, 2016 — 2017 гъэхэм Котляревскэ станицэм щыIэ ветеринар участкэм и унэмрэ Налшык и апхуэдэ хэщIапIэмрэ къызыхуэтыншэу зэрагъэпэщыжащ. Аруан районым ветеринариемкIэ и центрым и унэр зыхуей хуагъэзэну, Эльбрус посёлкэм участкэщIэ щаухуэну я мурадщ.
КъБР-м ветеринар шынагъуэншагъэр къыщызэгъэпэщыным хуэунэтIауэ жыджэру зэрадэлажьэм папщIэ, республикэм щыIэ МВД-м и лэжьакIуэхэм ВетеринариемкIэ управленэм и ЩIыхь тхылъхэр хуагъэфэщэнущ. Егъэджэныгъэмрэ щIэныгъэмкIэ IуэхущIапIэхэм я IэщIагъэлIхэми апхуэдэ гулъытэ хуащIынущ.
ГуфIэгъуэ зэIущIэр республикэм и артистхэм ягъэбжьыфIащ.
Хьэжыкъарэ Алик.
